
Mordgåden, der begyndte med en statue

MALCOLM GARCIA VAR en høj, altid velklædt mand, der til dagligt arbejdede med salg og investeringer i New Yorks dyreste grunde. Men i sin fritid bød livet på noget ganske andet. Hemmeligt for alle andre end ham selv og hans kone, forskede Malcolm i det overnaturlige og okkulte. I deres lejlighed havde han et privat arbejdsværelse, som altid blev låst når der kom gæster.


Her stod noget der kunne gå for at være en udstoppet varulv i en glasmontre. ”Varulven” var blevet fanget og senere udstoppet af Malcolm selv, under en af hans mange rejser til Rumænien (hvordan det lykkedes ham at indsmugle dette sære væsen i USA, skal vi ikke komme nærmere ind på her, andet end at sige, at det involverede mange amerikanske dollars og lidt bestikkelse). Varulven var, ifølge Malcolm, en dreng ved navn Gellert Cortés, som havde slået hele sin familie ihjel. Gellert havde holdt til i en udtørret brønd, overgroet af tykke rødder, nær et børnehjem, hvor han lokkede børnene hen til brønden og åd dem levende. Børnehjemmet fik derfor øgenavnet, “HorrorWitch Orphanage”, som både var på grund af varulvens grusomme drab men også grundet, at der engang havde boet en heks ved navn Eden på børnehjemmet.


Malcolm fandt varulven ved at følge et tykt blodspor hen til brønden. Det lykkedes ham derefter at fange Gellert ved brug af et sølvkors. Sølvkorset havde han stukket gennem Gellerts hals og på den måde slået ham ihjel, men samtidig bevaret ham i hans ulveskikkelse. Sølvkorset hang nu i en kæde ved siden af glasmontren, hvor Gellert stod udstoppet som varulv. Hvis det altså var en varulv. Det var det ifølge Malcolm, og det var godt nok for hans kone Melinda.


Malcolms arbejdsværelse var det største værelse i hele lejligheden. Et langt bord af mørkt mahogni stod i midten af værelset. På hver side af bordet var der lange rækker af høje røde reoler. Disse reoler var fyldt med bøger og andre forskellige okkulte artefakter, som Malcolm havde haft med hjem fra alle sine rejser.


Malcolm havde for det meste kun rejst i Europa, særligt Rumænien. Som dreng var han nemlig blevet meget fascineret af historien om Grev Dracula, og især det faktum, at forfatteren Bram Stoker havde ladet sig inspirere af virkelighedens blodtørstige fyrste, Vlad III Dracula, Vlad Țepeș, der spiddede sine ofre på pæle. Derfra havde fascinationen af det okkulte blot taget til i styrke. Nu havde det såmænd nået et stade, som nogle måske ville kalde det milde overdrev.


Men bøger var langt fra det eneste, Malcolm havde i sit arbejdsværelse. Ved vinduerne stod to høje dæmonagtige statuer der var helt identiske spejlbilleder af hinanden, som holdt et spyd i henholdsvis højre og venstre hånd. Begge statuer var næsten to meter høje. Malcolm havde haft disse to statuer med hjem fra det sydlige Rumænien. De var perlerne i hans samling og Malcolm var overbevist om, at de besad umådelige mørke, magiske kræfter.


Det okkulte, private værelse lå bagerst i Garcia lejligheden. Ellers havde lejligheden et smukt interiør med flotte malerier og dyre møbler. Malcolms hustru, Melinda, havde til opgave at sørge for at holde lejligheden fin og stilren. Malcolm og Melinda havde kendt hinanden hele deres liv. De havde endda gået på det samme børnehjem, Sunshine Orphanage. Men efter at børnehjemmet brændte ned en juleaften for mange år siden, blev de adskilt.


Det var først for tre år siden, at de havde fundet hinanden igen. Der gik ikke lang tid før de blev kærester, giftede sig og flyttede sammen. Melinda arbejdede som manuskriptforfatter på et teater inde på Broadway. Hun skrev for det meste komedier. Malcolm nød at se og læse hendes forskellige teaterstykker. Det var en kontrast til hans lettere dystre hobby.


DE VENTEDE NU deres første barn og alt virkede på ydersiden lykkeligt. Men det var det langt fra. Malcolm og Melinda blev nemlig hjemsøgt af et spøgelse, som truede dem og deres kommende barns sikkerhed. Spøgelset var dukket op for første gang for et par måneder siden, og viste sig altid for dem om natten. Det bankede på væggen i deres soveværelse, så de vågnede og spøgelset efterlod sig små beskeder skrevet på gammelt papir. Beskederne lå som regel i vuggen i det børneværelse, som de havde fået gjort klar til deres barn, og var skrevet med blod.


Til at begynde med virkede det hele temmelig uskyldigt og Malcolm forsøgte at berolige Melinda ved at kommunikere med spøgelset, ved hjælp af sit hjemmelavede åndebræt. Han var overbevist om, at han let kunne håndtere spøgelset og få situationen under kontrol. Det kunne han ikke. Tværtimod blev det kun værre. Malcolm fandt nemlig ud af, hvem spøgelset var. En pige, som han og Melinda havde begravet dybt i deres minder. En pige som de havde gjort uret og som nu hjemsøgte dem for at spolere den smule lykke de havde fået i deres liv.


Malcolm vidste, at der kun var én ting at gøre: At tage tilbage til det nedbrændte Sunshine Orphanage og konfrontere fortidens spøgelser.


Malcolm gjorde sig parat til at drage afsted, men da han pakkede sine sager på sit arbejdsværelse, opdagede han ikke i sin iver og hast, at noget derinde manglede. Noget som var svært at overse. Og det skulle vise sig at blive skæbnesvangert.


***


MALCOLM VAR SIKKER i sin sag, da han begav sig mod Sunshine Orphanage. Fortidens synder skulle konfronteres. Det var nu det gjaldt. Han gik gennem byens mørke gader, hvor der var udsædvaneligt stille. Lygtepælene lyste dunkelt og han fornemmede, at noget forfulgte ham i mørket. Han vendte sig flere gange om for at se hvad det var, men kunne intet se. Det var en ubehagelig fornemmelse.


Malcolm havde altid været meget selvsikker, specielt under sine rejser i Rumænien, men denne nat var modet ved at svigte ham. Han svedte og hans kolde og klamme hænder rystede. Han var bange. Ikke for ham selv, men for hvad der ville ske hans kone og kommende barn, hvis han fejlede i nat. Usikkerheden bredte sig i ham for hvert skridt han tog. Han følte sig svag. Blæsten trak gennem hans hår som kolde, døde fingre. Han gik videre. Han kendte udmærket vejen.


Tyve minutter senere trådte han ind ad døren til det nu forladte Sunshine Orphanage. Da han satte sin fod ind over tærsklen, strømmede en kulde igennem ham. Det var for mørkt til, at han kunne se stedet ordentligt. Vinden kunne høres uden for. Den lød næsten som hylende ulve. Nattens arbejde begyndte.


Der hvilede en ildevarslende tavshed over stedet. Malcolm satte sig ned på gulvet, åbnede sin taske og tog røgelsespinde frem, samt noget til at antænde dem med. Så begyndte han at messe:


“Gud kender alle mine synder. Det jeg gjorde mod dig, er den værste synd jeg har begået. Det vil jeg råde bod på nu. Amen.”


Malcolm tændte den sidste røgelsespind. Den velduftende røg steg op, og ilden lavede dansende skygger i det mørke børnehjem. Malcolm tog en dyb indånding.


“Vis dig for mig,” sagde han stille. Hans ord bredte sig som et ekko i mørket.


Og så, lige med ét, hørte han en lyd. En lav latter, som lidt efter gik over i en hulken. I et kort øjeblik tav den, og så kom den hulkende lyd igen. Den kom fra flere sider, som hviskende skygger der omringede ham. Blodet isnede i Malcolms årer, da han kiggede sig omkring. Han tændte en fakkel og i lyset kunne han svagt ane konturerne af nogle ansigter han kendte kun alt for godt. Det var, hvis han så rigtigt og altså ikke drømte, ånder. Børnehjemmets afdøde børn, der stirrede på ham. De var helt blege, deres øjne var mørke og deres tøj var brændt. Dette sted vrimlede med spøgelser.


En kælderlem åbnedes og spøgelserne svandt øjeblikkeligt bort, som om de blev blæst væk af et pludseligt vindstød. Malcolm kunne tydeligt huske kælderen fra hans tid på børnehjemmet. Kælderen var et meget uhyggeligt sted, og det var der også en god grund til. Forstanderinden, Alma Henderson, havde i sin tid brugt kælderen som afstraffelse mod børnene. Havde man været uartig eller ulydig, blev man låst inde der om natten. Det havde Malcolm gudskelov kun prøvet én gang, men det var en oplevelse der stadig vendte tilbage til ham i hans mareridt. At være alene i totalt mørke som lille dreng, var rædselsfuldt. Når Alma næste morgen låste kælderlemmen op, havde man lært sin lektie.


Malcolm vendte sig langsomt om. Lyden af kælderlemmen der var blevet knaldet op, havde fået blodet til at isne i hans årer. Og nu, dér i mørket, kunne han så se hende han var kommet efter. Hende der var grunden til, at han var vendt tilbage til barndommens gade i aften. Noget var på vej op af kælderen. Det lignede på afstand en vampyr, men det var det ikke. En vampyr havde været nemmere at overvinde.


LIGET AF EN lille pige kom gående imod ham, med edderkopper og maddiker kravlende overalt på sin krop. Hun efterlod sig mudderlignende spor på gulvet. Hun kom gående direkte imod ham, med armene rakt ud imod ham. Hendes øjne var hule og tomme. Stanken var forfærdelig, og Malcolm holdt sig for næsen. Pigen stank af jord og råddenskab. Alting vendte sig i ham, og han gjorde sit yderste for ikke at kaste sit sidste måltid op.


Da liget af pigen næsten var helt henne ved ham, åbnede hun sin forvredne mund og begyndte at tale med en stemme, der lød som om Manden med Leen selv talte. En stemme fra den dybe, mørke grav.


“Sådan her ser jeg ud nu, Malcolm Garcia. Og det er din skyld,” sagde det levende pigelig.


“Det ved jeg. Det er derfor jeg er her. Jeg er her for at lukke fortidens sår,” stammede Malcolm som gjorde alt for at bevare roen, samt holde sin aftensmad indenbords.


Pigeliget kom fortsat tættere og tættere på. Hun gik langsomt og trak sine fødder hen ad gulvet. Malcolm blev siddende på gulvet, med de brændende røgelsespinde i hænderne, i håb om, at røgen ville afholde hende fra af komme helt tæt på.


Pigeliget åbnede munden igen. Stanken af råddenskab blev værre.


“Jeg kender til dig. Jeg kender til Melinda. Jeg kender til jeres kommende lykke. Jeg vil tage jeres barn og skære det ud af hendes mave. Det er hvad I fortjener!” sagde hun og grinede højlydt.


Pigeliget var nu helt henne ved Malcolm, og satte sig ned på gulvet foran ham. Hun var ligeglad med røgelsespindene. Han kiggede ind i hendes øjne, og hun kiggede ind i hans. Hendes øjne lignede et par støvede glaskugler.


“Jeg er her for at befri dig fra dette sted. Jeg er ked af det vi gjorde,” sagde Malcolm med tårer i øjnene.


“Bare rolig, kære Malcolm. Jeg skal nok befri dig fra denne verdens jammerdal. Snart vil hverken du eller søde Melinda lide mere.”


I et kort øjeblik var der stilhed, og så i næste nu slog pigen ud med armene, som om hun bød en uset gæst velkommen. Bag ved Malcolm tronede en mørk skikkelse sig over ham. Skikkelsen var kommet op gennem det mørnede gulv. Han vendte sig om, lige idet hans fakkel gik ud af et kraftigt vindstød. Malcolm så hvem det var.


”Nej, det kan ikke være sandt. Ikke dig!” udbrød han med skræk i stemmen.


Han kastede sig forbi den mægtige skikkelse, forcerede hoveddøren og flygtede. Der her var en kamp, han ikke kunne vinde. Han løb ud af det nedbrændte Sunshine Orphanage, men den store skygge forfulgte ham gennem de mennesketomme gader mens han skreg: ”Hjælp! Hjælp mig!”


Han skreg til, hans stemme blev hæs men ingen kom ham til undsætning og skyggen kom tættere og tættere på, indtil den nu havde indhentet ham. Og derefter blev alt blev indhyllet i endeløst mørke. Malcolm Garcia var ikke mere.


Kælderen i børnehjemmet smækkede i med et brag. Nattens arbejde var forbi.

DET VAR EN smuk solskinsdag i New York City. Havet genspejlede solens gyldne farver. Havmåger cirklede rundt på den blå himmel over den billedskønne millionby. Et passagerskib var i færd med at passere Frihedsgudinden. Spændte passagerer lænede sig udover rælingen, imens de begejstrede så mod land. Blandt passagererne var en yngre mand, iført en blå overfrakke. Hans navn var Lawrence Banebridge.


Lawrence var en engelsk forfatter fra Exeter, England. Eller, han prøvede i hvert fald at blive det. At skrive historier var det, som Lawrence brændte for. Indtil videre havde han beskæftiget sig inden for gysergenren, hvor han havde hentet god inspiration fra forskellige mytologier, folkeeventyr og religioner i verden. Her kunne man godt tro, at Lawrence var overtroisk, men det var han ikke. Han sov uforstyrret om natten, og lod sig ikke skræmme af mystiske lyde i mørket. Han nød at læse og skrive om det overnaturlige, men troede ikke selv på det.


Når det så er sagt, udelukkede Lawrence ikke helt tanken om, at der kunne være mere mellem himmel og jord, end lige hvad øjet umiddelbart afslørede. Han havde bare ikke set det endnu. Det ville han dog snart komme til…


ÅRET VAR 1925. Februar nærmede sig sin afslutning og Lawrence havde aldrig regnet med, at han ville komme til Amerika. Men grundet en ulykkelig hændelse hjemme i Exeter havde Lawrence skrevet til sin bedste ven, Jack Sherman, at han nu havde købt en billet til “over there”. En nyhed, som Jack længe havde set frem til. De gange Lawrence havde været sammen med Jack, foregik det enten i Exeter eller på en bytur i Londons gader. Her havde han sammen med Jack set de klassiske seværdigheder, såsom Buckingham Palace, Tower of London, Westminster Abbey og Elizabeth Tower. Jack havde naturligvis også været en tur inde i domkirken i Exeter, hvor Lawrence engang for mange år siden havde mødt sin store kærlighed.


Dette var første gang, de skulle være sammen på Jacks hjemmebane, og Lawrence glædede sig bestemt også til at opleve New York City på nært hold. Lige så meget glædede han sig til at få stabil grund under fødderne. Turen over Atlanterhavet havde været præget af kraftige tordenbyger og stærk vind. Alt havde mildest talt været på gyngende grund. Ikke lige den sejltur Lawrence havde set frem til, men i det mindste stødte skibet ikke ind i et isbjerg.


Skibet lagde til kajs, og Lawrence kunne endelig tage den længe ventede tur ned ad landgangsbroen. Herefter ventede han i kø i tolden i en lille times tid, indtil det blev hans tur. Lawrence var ikke vant til disse situationer, og prøvede det bedste han kunne mønstre, at skjule sin nervøsitet. Han ville bare hurtigt videre, så han kunne mødes med Jack.


“Dit pas?” spurgte den kontante toldbetjent ham da det blev hans tur.


Lawrence fandt sit pas frem fra inderlommen og rakte det til toldbetjenten, som hurtigt skimmede det igennem.


“Fra England?”


“Ja,” svarede Lawrence, lidt nervøst.


“Ferie eller arbejde?”


“Lidt af hvert.”


Toldbetjenten pegede på Lawrences blå kuffert, som han stod med i hænderne. Den kuffert, som Lawrence havde købt på kirkens lommemarked hjemme i Exeter. Et lille rødt kors var indgraveret i bunden af den.


“Har du noget spiseligt med i den der?” spurgte toldbetjenten.


Lawrence svarede hurtigt: “Nej.”


“Noget levende?”


“Ikke udover mine sure sokker, hvis de tæller?” svarede Lawrence, med et lille smil på læben. Han prøvede at lette stemningen med lidt akavet humor, men toldbetjenten bed ikke på.


“Pragtfuldt. Lige hvad New York mangler. Endnu en komiker uden sans for humor,” sagde han vrantent, mens han stemplede Lawrences pas og viftede ham videre.


PÅ DEN ANDEN side af tolden stod Jack med sin husholderske, Sade Mullins, og kiggede utålmodigt på sit lommeur. Han havde sådan glædet sig til, at Lawrence skulle komme og kunne næsten ikke vente med at vise ham “The Big Apple”. Han var lige så spændt, som et barn natten før juledag.


Jack havde som altid lagt et meget stramt program, med tidspunkter for hvornår de skulle nå hvad de enkelte dage. Når det kom til planlægning var Jack meget struktureret og velovervejet. De skulle både nå at se Times Square, Coney Island, Strygejernsbygningen, Washington Square Arch osv. Lawrence havde heldigvis planer om at være her i flere uger, så de burde kunne nå det hele uden stress.


SADE VAR SOM sædvanligt meget snakkesalig og knevrede løs om hendes interesse for kunst. Hendes største drøm var at åbne sin egen lille kunstbutik, hvor hun kunne sælge sine egne tegninger og malerier. Den skulle hedde “The Wonders of New York”. Rent faktisk talte hun om alt muligt, der ikke havde noget med situationen at gøre.


”Men den drøm er jo blevet skubbet et godt stykke væk. Min lejlighed brændte ned for tre år siden, sammen med alle mine smukke kreationer,” var en sætning Jack ofte lagde ører til.


Nu arbejdede hun for Jack, for at holde sig økonomisk oven vande. Hun boede også i nabohuset ved siden af ham, hvilket gjorde hendes arbejde lidt nemmere. Jack var heldigvis ikke den værste man kunne være husholderske for, hvis man dog kunne udholde hans momentvise drillerier. I sin fritid brugte hun meget af sin tid i New Yorks botaniske have, hvor hun elskede at tegne de mange forskellige blomster. Ellers var hun ofte at finde i Central Park. Hun nød at gå lange ture, og Central Park var nok et af de mest idylliske steder i NYC. Da hun opdagede at Jack ikke hørte efter, men at han var mere travlt beskæftiget med at kigge efter sin ven, udbrød hun surt:


“Men jeg har altså andre ting at tage mig til end at stå her med dig. Der er tusind ting at lave derhjemme. Kommer han ikke snart?”


De havde snart stået på den kolde havn i lidt over en time. Jack var kommet i ufattelig god tid i dag. Han ville ikke misse Lawrence. Men det her var overdrevet. Hun havde lige været forkølet og ønskede ikke at blive det igen. Jack svarede ikke med det samme, men kiggede koncentreret på menneskemængden for at se, om han kunne få øje på Lawrence.


“Han må være her lige om lidt. Skibet er lagt til kajs,” sagde Jack.


“Hvis han ikke er her inden for de næste otte minutter, så er jeg smuttet.”


“Lawrence er rejst hele den lange vej fra England, så selvfølgelig bliver du her og venter. Ellers er der lukket for det varme vand.”


Sade nåede ikke at svare, for i samme nu fik Jack øje på Lawrence.


“LAWRENCE! HEROVRE, MON AMIE!” råbte Jack ud i luften. Han skyndte sig derefter hen og omfavnede sin ven.


Jack elskede Frankrig og det franske sprog. Han var praktisk talt frankofil. Jack var dog hverken født eller opvokset i Frankrig, men der var bare noget over deres bløde romantiske sprog, som tændte noget i ham. Han havde også været på mange ferier i Frankrig, heriblandt Provence. Udover New York City, var Paris, i følge Jack, verdens mest fantastiske by.


“Hej, Jack,” sagde Lawrence, imens han blev omfavnet.


Jack slap ham igen.


“Hvad så? Hvordan står det til ovre i Storbritannien? Hvilken konge var det nu, der huggede hovedet af alle sine hustruer?” spurgte Jack ham med et stort smil på læben.


“Taler vi om Henrik d. 8. igen?”


”Ja, jeg havde det lige på tungen. Det var ham med Anne Boleyn. Den mand var gal, men hans historie er stadig så spændende.”


Sådan startede deres samtaler ofte og Jack skiftede, som vanligt, hurtigt emne. Han var oprigtig glad for at Lawrence endelig var kommet, og kunne næsten ikke holde sin begejstring tilbage.


“Det her bliver så vildt! To gamle venner. New York City. Du skal skrive. Jeg skal opklare mord. Forhåbentlig. Vi skal feste nætterne igennem. Kan det blive meget bedre?”


“Opklare mord? Er du i gang med en sag?” spurgte Lawrence.


“Der er altid en eller anden mordsag igang i New York, Lawrence. Det kan du lige så godt vænne dig til. Det er jo trods alt byen der aldrig sover.”


Jack arbejdede til daglig som privatdetektiv. Han samarbejdede ofte med byens politi og hjalp dem med at løse diverse sager, der måtte lande på hans skrivebord. Typisk sager med et touch af det overnaturlige. Jack var dybt fascineret af tanken om spøgelser, dæmoner og monstre. For ham stod troen på deres eksistens ikke til diskussion. Han havde sågar skrevet en ikke-publiceret afhandling om Tandfeen. I hans øjne var Tandfeen en ondskabsfuld eksistens, fremmanet af en hedensk kult i 1800-tallet, der stjal små børns mælketænder om natten og åd dem råt. Motivationen bag dette var ukendt. Indtil videre havde han heller ingen beviser til at bakke sin teori op. Kun et par enkelte vandrehistorier fra en fjern landsby i Maine, Blacktooth Rigde, hvor denne hedenske version af Tandfeen huserede. Men meget mere om det senere…


Lawrence fik nu øje på den lidt generte Sade, der havde ventet på det rette tidspunkt til at bryde ind i samtalen og hilse på.


“Goddag, frøken. De er…?” spurgte han hende. Dette var første gang, Lawrence mødte Sade.


Hun svarede ham lidt genert, men med et stort smil.


“Om forladelse, jeg er Sade Mullins. Jeg arbejder for Jack. Hyggeligt at møde dig.”


“I lige måde,” svarede Lawrence mens de gav hinanden hånden. ”Så du hjælper ham med at opklare sager?”


Jack skyndte sig at bryde ind.


“Nej, er du vanvittig? Hun er min husholderske. Ikke min Watson, men meget nyttig når ens lejlighed er støvet til. Hun har også syet mine gardiner. Men nok om det. Lad os nu få gang i den her store begivenhed,” sagde Jack og tog Lawrences kuffert ud af hænderne på ham.


“Den skal du da ikke bære på. ALLER CHERCHER, SADE!” råbte Jack og kastede kufferten til Sade.


Sade formåede på mirakuløs vis at gribe kufferten, men idet hun stod for tæt på havnekanten, og ikke var forberedt på at få den store kuffert kastet i favnen, endte hun og kufferten med at falde i vandet med et stort plask. De løb begge over til kanten og kiggede ned på Sade, der lå og rodede rundt i vandet sammen med kufferten.


“Håber du kan svømme, så du ikke går “Down Under”,” råbte Jack til Sade nede i vandet. Lawrence stod fuldstændig målløs, og anede ikke hvad han skulle sige.


“”Down Under” er Australien, Jack. Jeg tror ikke det er et udtryk for at drukne.”


“Ja, det ved jeg godt. Jeg elsker bare udtrykket. Kom, Lawrence, vi må videre i teksten. Sade finder nok op på en eller anden måde. Hun er for stædig til andet.”


Så tog Jack Lawrence under armen og sammen forlod de New Yorks havn. Turen var officielt skudt i gang.


***


JACK BOEDE I en lille lejlighed i Yorkville, et kvarter i Upper East Side af Manhattan. Hans gade var beklædt med flotte træer, der skyggede for solen. Desværre lå der som regel bunker af affaldsposer uden for hoveddørene, idet der næsten altid var strejke blandt byens skraldemænd.


Jack var flyttet dertil for et par år siden. Han var ikke født og opvokset i New York City, som man ellers skulle tro. Han kom oprindeligt fra Canada, og var flyttet til NYC, fordi det altid havde været hans drøm at bo i den lige siden, han hørte om den for første gang. New York var byen, hvor drømme gik i opfyldelse.


Jack havde ikke meget kontakt til sin familie. De fleste af dem var døde, eller rejst til landsbyen Wooden Falls i Maine. Hans mor, Edith Sherman, arbejdede i sin tid i en påstået hjemsøgt begravelsesforening i British Columbia. At vokse op i en begravelsesforening var ikke ligefrem det hyggeligste sted, specielt ikke for et barn. For Edith arbejdede der ikke bare, hun boede i den. Begravelsesforeningen lå lige i udkanten af en stor skov, der ifølge lokale myter var hjemsted for en wendigo. Jack havde oplevet mange sære ting i det hus om natten. Lig, der pludselig havde rykket på sig eller sorte katte der gik gennem vægge og lukkede døre. Jack havde engang selv haft en kridhvid kat, som han kaldte for Hugo, men den forsvandt i skovene da han var 13 år gammel. Han mente, at den nok var blevet taget af wendigoen. På det tidspunkt vidste han ikke, at wendigoen typisk fortærer menneskekød.


Hans mor var også meget overtroisk. Hun havde fortalt Jack om det overnaturlige og okkulte, heriblandt historier om dæmoner og spøgelser og den slags. Hun foretog også seancer og hjalp folk med at uddrive onde ånder. Det var fra hende, at Jacks viden om alskens overnaturligt stammede.


Da Edith døde i 1908 brændte Jack begravelsesforeningen ned til grunden og rejste sporenstregs til England, for blandt andet at få sig en uddannelse, og det var således han havde mødt Lawrence. Men drømmen var altid at ende i New York City. New York var en verden fuld af mennesker med store drømme og ambitioner, der var klar til at opbygge et nyt liv væk fra Europas fattigdom. Det helt rette sted for Jack.


I begyndelsen lykkedes det ham at leje et lille værelse i det tætbefolkede Chinatown. Chinatown var meget anderledes i forhold til resten af byen, hvilket Jack ikke havde noget imod. De mange restauranter med kinesiske specialiteter var stadig blandt Jacks favoritter: Dumplings, boller med svinekød og håndlavede nudler. Chinatowns travle gader var fulde af souvenirbutikker og bubble tea-boder.


Det var her i Chinatown, at Jack havde opklaret sit første mord. Det skete i november 1911. Mordet havde et overnaturligt tvist, noget som Jack var den eneste der kunne se. Sagen drejede sig om nogle gengangere, der ved fuldmåne drev beboerne i et lejlighedskompleks til vanvid. Dette afstedkom en række gyselige mord, uden anden sammenhæng end, at alle ofrene boede det samme sted. Kommissær Carl Malek havde i første omgang afvist Jacks teori, men det viste sig selvfølgelig, at Jack havde ret. Jack havde for det meste altid ret. Det var en kendsgerning. Derved fik Jack en fod indenfor hos politiet, hvor han hjalp med at opklare sager. Han oprettede sit detektivbureau, opklarede ofte sager af overnaturlig karakter og over tid begyndte han at tjene gode penge, således at han havde råd til en bedre bolig. Hans nuværende lejlighed lå i Yorkville på E 85th St. Det var ikke en luksuslejlighed, men den gik an og den lå på en dejlig gade, der var en hel del anderledes end de travle gader i Chinatown, hvor der altid osede af tørret fisk, urter og krydderier.


I sin tid som detektiv i NYC havde Jack kun trukket sig fra én sag. Han trak sig af den simple årsag, at den havde ingen overnaturlig karakter. Sagen var hajangrebene i Jersey Shore i sommeren 1916. Jacks umiddelbart teori var, at et søuhyre var på spil. Men denne gang tog han fejl. Og Jack havde mange evner, men at fange hajer var ikke en af dem.


JACK FØRTE LAWRENCE gennem New Yorks menneskemylder. Lawrence udviste en stor nysgerrighed over for de fremmedartede omgivelser omkring ham. Gaderne var som et stort kaos, fyldt med mennesker og støjende biler.


“Det her er New York City, byen hvor det hele sker. Ikke ligesom Exeter, hvor alt er dødt efter midnat,” sagde Jack med stor begejstring i stemmen.


“Bestemt ikke. Det her er fantastisk,” svarede Lawrence.


“Bare vent til, du ser Times Square.”


“Hvabehar?”


“Det får du at se i aften. Men allerførst skal vi et smut forbi en meget vigtig lokation. Min lejlighed.”


Jack førte Lawrence videre gennem byen og hen til Yorkville. Jack boede som bekendt på E 85th St. Den lå ikke så langt fra Central Park og The Metropolitan Museum of Art.


“Det er en smuk gade,” sagde Lawrence idet, at de nærmede sig brunstenshuset hvor Jack havde sin lejlighed. De var kommet derhen ved at følge Third Ave og dreje til venstre.


“Det er den skønneste gade i byen. For det er min gade. Lejligheden ligger i øvrigt på tredje sal.”


“Hyggeligt. Men hvad med Sade?” spurgte Lawrence.


“Hvad med hende?”


“Jeg tænkte bare... Burde vi ikke have hjulpet hende op af havnebassinet?”


“Nej! For Gud skyld ikke! Det ville aldrig gå. Hun har godt af at klare sig selv.”


”Men tror du ikke der bliver dårlig stemning?”


”Hun er husholderske, ikke au pair, skal du tænke på. Hun bor ikke i min lejlighed, men ved siden af. Hvis hun er sur, kan hun jo bare smutte ind til sig selv.”


“Okay…” mumlede Lawrence, lidt betuttet over deres sære forhold.


“Nå! Lad os nu gå ind. Sade kommer nok snart med din kuffert, og en barracuda siddende på halsen. Apropos dyr, hvordan går det egentlig med Gordon?”


Gordon var en hund som Lawrence havde hjemme i Exeter. Han havde købt den sammen med sin kæreste. Men efter deres forhold endte brat, for at sige det mildt, havde Lawrence, til sin store fortrydelse, forsømt at passe den, og den var stukket af hjemmefra. Dette ønskede han imidlertid ikke at dele med Jack, så han fandt på en hurtig løgn.


“Han har det fint. Eller det vil sige, det tror jeg da. Jeg har givet ham væk. Hunde er krævende, og jeg har jo mine skriverier at passe…” svarede Lawrence.


“Måske skulle du overveje at få en fugl. De sidder i et bur hele dagen,” sagde Jack mens han skulede til Lawrence.


“Problemet er bare, at de larmer om morgenen.”


“Det gør en husholderske også.”


De fortsatte op ad trapperne mod Jacks lejlighed, der knirkede voldsomt under deres fødder.


”Det er helvedes som de trapper larmer. Det er værre end kirkeklokker. Man kan jo aldrig snige sig hjem,” sagde Jack irriteret. ”Måske Sade burde kigge på dem. Smøre dem eller sådan noget…”


***


MAN VAR IKKE i tvivl om hvem der boede der, når man kom op til Jacks hoveddør. Den var skrigende blå, og navnet “JACK SHERMAN” stod skrevet med store bogstaver. Jack fandt sin nøgle frem og de gik ind. Selvom lejligheden var slummet, havde Jack alligevel formået at gøre den hyggelig. Han havde i samarbejde med sin husholderske frisket lejligheden op med smukke malerier, bøger med elegant udsmykkede rygge og smuk blå maling på væggene. Lejligheden var meget hyggelig og behagelig at være i.


“Det er en vældig interessant lejlighed. Især med den blå maling. Rød og grøn ville også klæde rummet,” sagde Lawrence, imens han kiggede sig omkring. Han lagde især mærke til Jacks store samling af bøger, som var en broget blanding af fiktion og fakta. Jack var meget historieinteresseret, hvilket Lawrence også var. Men omme bag historiebøgerne havde Jack en lille privat samling af uortodokse værker om det mørke og det overnaturlige. En del at dem havde han angiveligt fået af en heks i London, andre havde han købt i forskellige boghandlere.


Jack satte sig ved spisebordet, imens Lawrence kiggede sig nysgerrigt omkring.


“Den blå maling var Sades ide. Så føles det som om, at havet opsluger en,” sagde Jack.


“Poetisk og lidt deprimerende,” svarede Lawrence.


“Men også underligt profetisk. Dit soveværelse er i øvrigt til højre. Mit er til venstre. Lad være med at forveksle dem. Klosettet deler vi med beboeren overfor, og ligger nede for enden ad gangen.”


“Så er hvad er planen for i dag?” spurgte Lawrence ivrigt, da han havde taget informationerne ind.


Jack fandt sin plan frem for alle dagene, der skulle sikre, at Lawrence kunne nå at opleve det bedste i “The Big Apple”. Planen var skrevet ned på et lille papir, som han næsten havde glemt i farten.


“Du pakker ud. Derefter middag. Så Times Square. Og I morgen… Tjah… Du skal jo skrive på en ny bog, ikke?”


“Jo, jeg venter bare på en god ide. Den er ikke kommet endnu”.


“Hvis ikke NYC kan inspirere dig, så ved jeg ikke hvad der kan. Måske lige bortset fra Paris.”


I samme øjeblik gik døren op og Sade trådte ind, helt våd og forkommen. Hendes tøj var gennemvædet af vand. Det løb ned ad hende, og hun så ikke glad ud. I sine arme holdt hun Lawrences kuffert. Hun smed den henad gulvet og satte vredt hænderne i siden. Jack lagde papiret tilbage i lommen og kiggede på hende, som om han allerede havde glemt alt om, at hun var røget på hovedet i havnen, så han blev helt overrasket da han så hende.


“Hvor i alverden har du været? Hoppede du i vandet for at tegne en fisk?,” spurgte han hende.


Lawrence vidste ikke helt hvad han skulle sige i denne besynderlige situation.


“Du kastede mig i vandet!”


“Selvfølgelig gjorde jeg ikke det. Du overreagerer. Jeg kastede en kuffert og du stod for tæt på kanten. Lad være med at hyle som en baggårdskat,” svarede Jack, helt uskyldigt.


Hvis øjne kunne dræbe, havde Sades slået Jack ihjel på stedet. Han sank en klump og vidste han ikke skulle sige mere. Hun vendte sig derefter smilende mod Lawrence og sagde: “Din kuffert ligger der. Jeg tror ikke den har taget meget vand ind. Selvom du er ven med den sjuft derovre, så vil jeg gerne hænge eventuelt gennemvædede artefakter til tørre for dig.”


“Tusind tak,” svarede han. ”Men det går nok.”


Jack skyndte sig at afbryde igen, idet de havde en meget stram tidsplan, som allerede var ved at skride.


“Okay, godt. Så er det vist på plads. Sade, hvis du lige laver noget hurtig mad. Vi er sultne og skulle gerne nå at se Times Square inden solen går ned,” sagde han meget kommanderende.


Sade svarede ham meget hårdt tilbage: ”Lav din egen mad!”


Hun sendte Lawrence et sidste smil inden hun forlod lejligheden og smækkede døren i bag sig. Nu da kokken var smuttet, så måtte Jack finde på en ny plan for aftensmad.


“Hvis jeg fik en dollar for hver gang hun laver sådan en scene...” sagde Jack og tænkte sig om. Han fandt hurtigt på en alternativ løsning, omend den var lidt uortodoks.


“Nuvel, mindre ændring i planen. Vi skal besøge den blinde gris!”


***


EN MAND SOM Jack kendte alle de hotteste steder i New York City. Også de steder, som måske ikke lå indenfor dydens smalle sti. Men ikke desto mindre syntes Jack, at Lawrence skulle have lov til at opleve hans yndlings spise- og drikkested, “Den Tomme Flaske”. Et sted man kun kunne finde, hvis man vidste hvor man skulle lede.


Den 17. januar 1920 havde været en sorgens dag for Jack, for der trådte det landsdækkende forbud mod at sælge spiritus i kraft. Men straks derefter, hvor det altså blev forbudt at producere, sælge eller nyde alkohol, blev det Jacks sport at omgå denne lov for enhver pris. Det blev generelt amerikanernes nationalsport, og mange smugkroer skød op til højre og venstre. Alkoholen gik så at sige under jorden og “blind gris” blev brugt som et slang for disse steder. En af New Yorks smugkroer var “Den Tomme Flaske”, som Lawrence og Jack skulle besøge i aften. Jack kom der selv mindst en gang om måneden, nogle gange mere.


Jack førte Lawrence ind i en klam gyde fyldt med skraldespande, tomme frugtkasser og madrester liggende på jorden. Gyden befandt sig i Lenox Hill, og Lawrence var ikke specielt glad ved tanken om at skulle have aftensmad i disse omgivelser.


“Hvad skal vi her?” spurgte han.


“Vent og se, min ven.”


“Jeg har ikke lyst til at være her.”


“Det har du om lidt,” sagde Jack bestemt.


Det gik nu op for Lawrence, at “Den Tomme Flaske” lå under gadeplan. Jack fandt en skjult trappe, der førte ned til en kælderlejlighed. Han vinkede Lawrence med ned, og han kunne hurtigt se hvor trappen førte hen. En blind dør. Døråbningen var blevet muret til, og der var klæbet en plakat med en tom flaske op. Plakaten var snavset og grønlig.


”Ja, sikke et dejligt sted,” sagde Lawrence sarkastisk.


“Du bliver overrasket,” svarede Jack roligt.


Jack bankede derefter på døren fire gange. Lawrence begyndte at blive lidt urolig.


“Det her føles forkert,” sagde Lawrence.


Jack svarede en smule spændt: ”Det ville være mærkeligt hvis det ikke gjorde, men det er det herlige ved det.”


En lille lem blev nu åbnet i den lukkede døråbning. Flaskehalsen blev erstattet af en dørmands mistænksomme blik.


”Hvordan lyder en tom flaske når den falder, hvis ingen er der til at høre den?” sagde dørmanden.


”Som det sørgeligste på denne jord,” svarede Jack prompte.


Lidt efter blev døren åbnet forsigtigt og de to venner smuttede ind.


LAWRENCE HAVDE AF gode grunde aldrig været i en smugkro før, så han blev en smule overrasket over synet der mødte ham. Han befandt sig i en lavloftet, lurvet kælder med hvælvede murstensbuer, hvor der tilsyneladende var plads til lidt af hvert. Et jazzband stod oppe på scenen i den anden ende af rummet og spillede høj musik. Jazz var kendingsmelodien for smugkroerne. Tjenere vimsede rundt blandt de mange borde og oppe ved baren var der fuld gang i drinksbestillingerne. Det var et leben som selv Londons fiskemarked skulle stramme sig an for at konkurrere med i kaos. Men der var et eller andet ved det der tiltalte Lawrence. Han følte sig straks hjemme. På en måde havde stedet en indbydende kvalitet over sig.


“Kom, denne vej,” sagde Jack og førte Lawrence hen til et sted for enden af baren, hvor man lige akkurat kunne klemme sig ind. Imens de ventede på at blive betjent, kiggede Lawrence rundt på de forskellige personager, der også havde slået sig ned i smugkroen.


“Du ved godt, at smugkroer er ulovlige, ikke?” sagde Lawrence.


Jack trommede med sine fingre på bardisken.


“Jo. Men livet er da kedeligt, hvis man kun holder sig på dydens smalle sti, ikke? Sade henter for resten også tit drikkevarer hernede. Dog mest til hende selv.”


“Jeg forstår hende godt med din behandling af hende,” svarede Lawrence.


“Hvad? Jeg beder hende blot gøre sit arbejde.”


“Du kastede min kuffert efter hende.”


“En god husholderske skal have gode reflekser.”


En bartender, som talte med fransk accent, kom endelig over til dem og var klar til at betjene de to nyankomne gæster. Bartenderen og Jack kendte hinanden på forhånd.


“Bonsoir, Jack,” sagde bartenderen og trykkede Jacks hånd. Jack smilte tilbage.


“Bonsoir, monsieur,” svarede Jack.


“Det sædvanlige?”


“Ja, også til min ven her.”


“Udmærket. Bare tag plads.”


“Merci, mon ami.”


Lawrence og Jack gik hen til det nærmeste ledige bord og slog sig ned. Jack tog sin frakke af og hængte den på stolen ved siden af sig. Lawrence studerede typerne omkring ham i lokalet. De så alle sammen lyssky ud. De fleste som nogle typer man ikke skulle forstyrre. Han følte sig stadig en smule utryg, trods stedets indbydende karakter. Han var trådt uden for dydens smalle sti, og der befandt han sig ikke ofte. Jack virkede, modsat Lawrence, mere rolig og nede på jorden. Han havde glædet sig til det her.


“Jack, arbejder du ikke for politiet?” spurgte Lawrence.


“Jo, det er korrekt.”


“Kan du så ikke få en streng straf, for at befinde dig et sted som her?”


“Jo, men slap helt af. Alle betjente i New York gør det. Som i alle! Når magthaverne træffer en forkert beslutning, er det vores pligt som borgere at gøre oprør mod den. Ingen skal tage min personlige frihed fra mig.”


Jack pegede derefter på en gruppe kutteklædte personer, der sad helt tæt på scenen: ”Og desuden… Kan du se dem derovre?”


Lawrence kastede et blik på de kutteklædte personager. De var meget stille og holdt hovederne lavt ned til deres øl og diverse drinks. De ville ikke tiltrække sig unødig opmærksomhed.


“Det er nogle af mine kære ”kolleger”,” sagde Jack. “Det var såmænd dem der præsenterede mig for det her sted i sin tid. Det kan man heller ikke bebrejde dem. Selv den bedste betjent har svært ved at holde sig på vandvognen. Inklusiv mig selv.”


“Jaså,” svarede Lawrence. Lidt overrasket over at høre, hvordan næsten samtlige politibetjente i New York City brød loven jævnligt. Nu var det “at drikke spiritus” dog ikke den største forbrydelse, man kunne begå, men hvad kunne det ikke føre til? Loven var trods alt loven, og hvis man havde brudt den én gang, hvad skulle så forhindre en i at gøre det igen? Måske var der andre ting man ikke var tilfreds med. Var der en god historie i det her, tænkte Lawrence. Og som om han havde læst Lawrences tanker, fortsatte Jack: “Alle gør det. Alle ved det. Men ingen siger noget. Rigtigt eller forkert, det kommer ud på ét.”


“Meget interessant bonusinfo om New York,” svarede Lawrence.


“Ja, det burde næsten stå i en guide. Men det ville ødelægge alt det sjove.”


Kort efter kom den franske bartender hen til deres bord og serverede to lyseblå drinks, sammen med to fade med stegt due, små kartofler, dampende grøntsager og skysovs. Lawrence havde aldrig set sådan nogle drinks, serveret sammen med den slags liflig mad før. Drinkens lyseblå farve lignede gift.


“Velbekomme,” sagde bartenderen. Jack trykkede hans hånd endnu engang.


“Tak for det.”


Bartenderen fortsatte hen til det næste bord, som skulle betjenes. Jack tog en lille slurk af sin drink. Lawrence kiggede lidt tøvende på sin.


“Kender du ham?” spurgte Lawrence.


“Hvem?” svarede Jack.


“Bartenderen?”


“Nåh ja. Jeg mødte ham under en ferie i Provence, og hjalp ham til New York. Vi vandt mange penge i Le Cart Diablo. Det betalte hans rejse. Derfor får jeg altid første drink gratis. VIVE LA FRANCE!”


”Le Cart Diablo? Ja, det husker jeg godt du forsøgte at lære mig. Det er det ulovlige kortspil med tarotkort, ikke?”


”Ulovligt både i den fysiske verden, og åndeverdenen, jo. Man siger, at når man først har spillet det én gang, så tilhører ens sjæl for evigt Djævelen. Undskyld, gamle ven.”


”Nu tror jeg heldigvis ikke særligt meget på den slags,” sagde Lawrence og prøvede at lyde modig.


”Skål på det. Du bliver forhåbenligt klogere en dag.”


De løftede deres glas, skålede og tog en slurk af deres drinks, der boblede på en underlig måde. Jack elskede den, men det gjorde Lawrence ikke. Drikken var for stærk, så han spyttede det hele ud på gulvet. Jack flækkede af grin. Lawrence smilede og grinede også lidt med. Jack tog endnu en slurk af sin drink.


“Det er den værste drink jeg har fået i mit liv,” sagde Lawrence.


“Du mener vist din første og eneste. Må man ikke drikke i Exeter?” spurgte Jack.


“Alkohol dræber, Jack. Også hjerneceller. Jeg vil gerne beholde mine og min fantasi.”


“Det der ikke dræber os, gør os stærkere.”


Jack tog den sidste slurk af sin drink. Lawrence skubbede resterne af sin drink til side og skiftede emne, mens han smagte på maden, der bekom ham lidt bedre.


“Hvad var det du ville vise mig senere?” spurgte Lawrence.


“Times Square,” svarede Jack. Der stod stjerner i Jacks øjne, da han talte om det. Lawrence havde ingen ide om hvad Times Square var.


“Er det et cirkus eller hvad?”


“Nej, tænk større. Meget større. Det er som taget ud af et eventyrland.”


***


EFTER AT DE havde spist op og fået endnu en lyseblå drink, forlod Lawrence og Jack “Den Tomme Flaske” og gik sporenstregs hen til Times Square. Lawrence glædede sig meget til at se det, og Jack var mindst lige så spændt på at vise ham det. Det var sent på aftenen og vinden var kølig. Lawrence nød at mærke den behagelige vind i sit ansigt, og tog en dyb indånding frisk luft.


Times Square var noget helt andet end hvad Lawrence havde forventet. Det var et stort område, der fremstod med hundredvis af lysende reklameskilte. Samtidig var det også centrum for noget af det som Lawrence holdt allermest af. Teater. Og her stod han nu i centrum for Broadway teaterdistrikt. Atmosfæren var helt elektrisk.


“Verdens centrum. Verdens skillevej. Times Square,” sagde Jack imens han betragtede Lawrence, der stadig ikke kunne tro sine egne øjne.


“Jeg tror ikke jeg er i Kansas længere,” sagde Lawrence. Han var tabt for ord.


“Nej. Du er i Oz, min ven. Oz og eventyrland på én og samme tid,” svarede Jack, og lagde en hånd på Lawrences skulder. “Velkommen til det, Alice.”


“Jeg kan godt forstå, hvorfor du elsker New York City. Det er i sandhed en enestående by.”


“Verdensbyen der aldrig sover.”


“Sikkert på grund af dig,” sagde Lawrence med et smil på læben.


“Nej, det er afgjort Sades skyld. Hun har en mærkelig trang til at skælde alt og alle ud.”


“Eller måske bare dig,” svarede Lawrence og grinte. Jack smilede.


“Hvem vil skælde mig ud? Jeg er indbegrebet af perfekt! Guds bedste barn.”


“Dit selvværd fejler i hvert fald ingenting.”


Jack viste derefter Lawrence Broadway, som var kendt for sine mange teatre. Lawrence havde set mange teaterstykker i London, men dette var noget helt andet. New York City var i sandhed noget helt specielt.


***


EFTER AT HAVE været inde på en lille rundvisning i Palace Theatre, vendte de hjem til Jacks lejlighed. Det havde været en begivenhedsrig dag og Lawrence var ret udmattet. Alle de nye indtryk og alle de nye steder han havde set. Lawrence sad på sit værelse i lejligheden og pakkede det sidste af sin kuffert ud. Den var ikke våd indeni, selvom den havde været en tur i havnen.


Værelset, som Lawrence havde fået, var meget hyggeligt. Små stearinlys stod tændt på natbordet, og der var sat en nydelig redt enkeltseng klar. I bunden af hans kuffert lå et indrammet fotografi. På fotografiet var en smuk pige med brunt hår og mørke øjne. Lawrence tog billedet op af kufferten og stillede det forsigtigt på natbordet. Billedet viste pigen foran domkirken i Exeter, på en klar solskinsdag. Lawrence fik tårer i øjnene af at kigge på det. Hans mest elskede klenodie.


“Min kære Samara. Du er så smuk. Jeg savner din vidunderlige musik, og dit dejlige smil.” Han var sikker på, at Samara ville have elsket New York. Han ville ønske, hun var hos ham nu.

LAWRENCE VÅGNEDE MED et sæt op fra et mareridt. Et mareridt som han efter få sekunder glemte igen, men en eller anden gyselig fornemmelse sad stadig i ham og den forlod ham ikke lige med det samme. Han var ikke vant til at drømme den slags. De mange nye indtryk, havde helt sikkert påvirket ham.


Det var morgen. Solen strålede ind ad vinduerne, og man kunne høre larmen nede fra byens travle gader. Lawrence faldt til ro igen. Han kiggede på sit ur, klokken var 6.30 AM, så det var tid til at stå op. Det første han gjorde var at rejse sig og åbne vinduerne, så der kunne komme frisk luft ind.


Lawrence led for det meste ikke af mareridt længere, eller som han kaldte dem, “mørke drømme”. Han var dog meget plaget af mørke drømme, da han gik på kostskole som dreng. Om det var kostskolen eller hans alder der var kilden til disse drømme, havde han tit tænkt over. Men som voksen havde mareridtene aftaget lidt efter lidt. Den kostskole, som Lawrence gik på, var dybt kristen og kun for drenge. Det var her han lærte alt om Bibelen, Gud og Djævelen. Men hvad han virkelig huskede ved kostskolen, var ensomheden og mareridtene. Hans mareridt kom hver anden nat. De handlede om Djævelen og hans legioner af dæmoner. Måske var Lawrence rædselsslagen for at komme i Helvede, eller blive besat af en dæmon. Med tiden lærte han ikke at være bange for det onde, så længe han troede på Gud. For troen på Gud er det stærkeste våben mod Djævelen og hans dæmoner.


Den ensomste tid havde været når julen kom, og alle hans venner skulle hjem og fejre højtiden med deres familier. Lawrences eneste og bedste ven, Dante, døde det andet år på kostskolen af tuberkulose. Når det var juleaften, plejede Lawrence at læse “A Christmas Carol” af Charles Dickens. Den bragte ham altid i julestemning, og fik ham til at tro på det gode i mennesket. Han læste primært for at undslippe smerten ved at være alene juleaften år efter år. Mørket faldt på og hen imod historiens slutning syntes Lawrence nogle gange, at han kunne se den tredje, kutteklædte juleånd vandre rundt ude i sneen. Om det var hans fantasi eller om der var virkelig var nogen derude, har Lawrence aldrig fundet svaret på.


Da Lawrence endelig gik ud af kostskolen, tog han direkte til Exeter, hvor han fik arbejde i en lille boghandel nær domkirken. Det var her han fandt sin interesse for at skrive og fik udgivet sin første novelle, en krimi med et overnaturligt tvist. Lawrence mødte først Jack under en tur til London i 1908.


Jack var blandt andet kommet til London for at afdække sandheden om seriemorderen Jack the Ripper, der hærgede Whitechapel-distriktet i Londons East End i 1888. Jack the Ripper blev aldrig fanget af politiet, så Jack havde naturligvis sat sig for at gøre arbejdet for dem. Jack havde en teori om, at Jack the Ripper var et rumvæsen, der var kommet hertil for at studere mennesket og dets anatomi. Dette ville forklare, hvorfor han aldrig blev fundet. Rumvæsenet havde naturligvis antaget skikkelse som menneske, da det begik sig på gaderne. Om ofrene var tilfældige eller forudbestemt var meget usikkert. Jack fandt aldrig svar på sin teori om Jack the Ripper, men han fik en ven for livet i stedet for. Nemlig Lawrence. Deres venskab har holdt ved lige siden dengang. Det samme har Jacks teori om rumvæsener.


UDE I KØKKENET var Jack allerede gået ombord i morgenmaden. Han sad ved spisebordet og spiste hvidt brød med hvidløgssmør, mens han granskede dagens avis igennem. Det ene suk efter det andet kom ud af hans mund. Der var ingen spændende sager i avisen, kun en masse artikler om arbejdsløse julemænd, nyligt opskudte bagerier, pågribelse af spritsmuglere og des lignende.


Sade stod og asede og masede ved køkkenbordet, med mel udover alt sit tøj. Hun var i fuld gang med at bage brød, efter en rumænsk opskrift, som Jack havde oversat til engelsk for hende.


“Hvorfor er der ingen spændende mordgåder i avisen i dag?” sagde Jack opgivende.


Sade havde tankerne et helt andet sted.


“Jeg kan vældig godt lide din ven,” sagde hun imens hun satte brødet ind i ovnen.


Jack blev en smule overrasket over hendes kommentar, fordi hun næsten lød forelsket, hvilket vil være fuldstændig latterligt.


“Hører du overhovedet efter hvad jeg siger? Jeg har ingenting at foretage mig. Hvis der ikke snart er nogen der slår hinanden ihjel, så ender jeg med at blive arbejdsløs. Det er lige før man håber på, at Capone flytter tilbage,” sagde han slukøret og lagde avisen fra sig.


“Så immigrer til en anden planet, hvis det er for fredeligt her,” svarede Sade.


Det seneste interessante mord som Jack havde efterforsket, var i oktober sidste år, hvor en græskar-fanatiker var gået amok i Central Park med en le. Her slog han tilfældige mennesker ihjel, halshuggede dem og udhulede deres afhuggede hoveder som græskar til Halloween. Han placerede disse blodige “græskar” rundt omkring i parken til frit skue, hvilket øjensynligt var en vederstyggelighed. Meget brutalt. Værre end Jack the Ripper og uden tvivl Jacks mest morbide sag til dato. Det havde dog været spændende at løse den og Jack savnede spændingen i sit arbejde.


KORT EFTER GIK døren til gæsteværelset op. Lawrence kom ud. Jacks øjne lyste op af glæde. I et kort øjeblik havde han næste glemt, at Lawrence var på besøg. Et smil bredte sig også på Sades ansigt da hun så Lawrence.


“Lawrence. Bonjour, min ven. Bare tag plads ved morgenbordet. Der er mere brød på vej. Bagt efter rumænsk opskrift. Franskmændene kan meget, men de kan ikke bage som i Rumænien,” sagde Jack.


“Tak,” svarede Lawrence og satte sig på stolen over for Jack. Han fik øje på avisen og skimmede den hurtigt igennem.


“Endelig noget godt morgenselskab,” sagde Jack og hældte noget mere japansk te op. Udover brød og hvidløgssmør var morgenbordet dækket med flotte farverige tekopper og japanske tekander. Synet fik Lawrence til at tænke på Hattemagerens tebord fra “Alice's Adventures in Wonderland”, en af hans yndlings bøger. Jack var dog næppe lige så gal som Hattemageren. Selvom det af og til var tæt på.


“Undskyld mig,” svarede Sade på Jacks kommentar. Hun var her naturligvis hver morgen, og bagte brød til ham.


“Nå, jeg troede ikke du hørte efter, pulverheks,” svarede Jack tilbage, en smule spidst.


“Vil du gerne overtage?”


Jack skyndte sig at afvæbne hende.


“Nej, nej, nej. Du klarer det udmærket, Sade. Dit brød smager fantastisk, præcis ligesom man får det i gode gamle Rumænien.”


Sade vendte nu sin opmærksomhed mod Lawrence, der stadig var ved at finde sig ordentligt til rette ved dette “gale morgenbord”.


“Godmorgen, Lawrence,” sagde hun og sendte ham et sødt smil.


“Godmorgen,” svarede Lawrence hende tilbage, lidt akavet.


“Vil du have lidt rumænsk brød, eller noget japansk te?”


“Ellers tak. Bare lidt almindeligt vand.” Jack brød ind i samtalen.


“Du er øjensynligt ikke noget morgenmenneske,” sagde han til Lawrence.


Lawrence svarede: “Jeg er sjældent sulten om morgenen.”


Jack kom nu med en vigtig livslektie, som kunne redde liv.


“Breaking News! Man skal spise morgenmad! Det kan koste dig livet ikke at gøre det. Det har jeg set ske adskillige gange i Chinatown. Morgenmaden lægger bunden og så kan man fx konsumere mere alkohol. Det er blot sund fornuft.”


Lawrence gik nu på Jacks opfordring, ombord i morgenmaden. Han tog noget smør og smurte det på den skive brød, som Sade var kommet med. Men idet han tog en bid, spyttede han det ud med det samme.


“Hvad helvede er det? Hvidløg?” råbte Lawrence fortvivlet og skyllede sin mund med vand.


“Ja, på hvidt brød…” svarede Jack uforstående.


“Til morgenmad?”


“Se det som en form for spirituel forsikring. Man ved aldrig hvornår man bliver overfaldet af en vampyr. Du kan takke mig senere.”


Før Lawrence kunne nå at svare på den sindssyge argumentation, bankede det på døren ind til lejligheden. Sade gik ud og åbnede. Det var ingen ringere end kommissær Carl Malek, der var kommet på visit. Jack sprang op og hilste på kommissæren, som straks fik øje på Lawrence.


“Goddag. Og du er...?” spurgte han Lawrence.


“Jeg er Lawrence Banebridge, fra Exeter. Jeg er en god ven af Jack,” svarede Lawrence og gav Carl hånden.


“Ah, England. Nå, så du er Jacks ven fra dengang han prøvede at fange Jack the Ripper. Han var et… Rumvæsen, ikke?”


Sade kiggede fra Carl til Jack, og kunne ikke lade være med at smile.


Carl fortsatte: ”Du kan godt glemme den teori. Enten har han begået selvmord, blevet indlagt på en galeanstalt eller er stukket af til en anden by. Måske New York City.”


”Det tror jeg nu ikke,” sagde Jack. ”Der foregår jo intet i denne her by, der er værd at beskæftige sig med. Det er til at blive vanvittig af.”


Nu blev Carl mere alvorlig.


”Det skal du nu ikke være så sikker på, Sherman. Vi har en sag, som vi skal bruge din ekspertise til. En mand er blevet fundet død her til morgen. Gennemboret der hvor hjertet skulle sidde. Du bliver nødt til at komme med omgående. Vi har fornemmelsen af, at denne sag har noget okkult og satanisk over sig.”


Den hyggelige morgenstemning havde på to sekunder ændret sig til noget mere alvorligt. Men det fik ikke desto mindre Jack til at vågne helt op og finde sin energi frem. Det var lige præcis denne slags situationer, som han levede og åndede for.

